ipl panjab
బెంగళూరుపై పంజాబ్‌ విజయం
ఇండోర్‌:ఐపిఎల్‌-10 సీజన్‌లో ఎలెవన్‌ పంజాబ్‌తో జరిగిన మ్యాచ్‌లో రాయల్‌ చాలెంజర్స్‌ బెంగళూరు నిర్ణీత 20 ఓవర్లలో 4వికెట్లు నష్టపోయి 148 పరుగులు చేసింది.ఆ తరువాత కింగ్స్‌ ఎలెవన్‌ పంజాబ్‌ బ్యాటింగ్‌ కు దిగి 14.3 ఓవర్లలోనే 2 వికెట్ల నష్టానికి 150 పరుగులు చేసింది.దీంతో రాయల్‌ చాలెంజర్స్‌ బెంగళూరుపై కింగ్స్‌ ఎలెవన్‌ పంజాబ్‌ 8 వికెట్ల తేడాతో ఘన విజయం సాధించింది.
కింగ్స్‌ ఎలెవన్‌ పంజాబ్‌ జట్టు నిలకడగా ఆడింది.ఓపెనర్లకు మాక్స్‌వెల్‌ ఆట తీరు సహకరించడంతో రాయల్‌ చాలెంజర్స్‌ బెంగళూరుపై విజయం సులువైంది. మొదట బ్యాటింగ్‌ చేసిన రాయల్‌ చాలెంజర్స్‌ జట్టు స్కోరు 22 పరుగుల లోపు కెప్టెన్‌ వాట్సన్‌ 1 పరుగు వద్ద, విష్ణు వినోద్‌ 7 పరుగుల వద్ద పెవిలియన్‌కు చెరిపోయారు. దీంతో 360 డిగ్రీ బ్యాట్స్‌మెన్‌ డివిలియర్స్‌ 46 బంతులు ఆడి 3 బౌండరీలు,9 సిక్సర్లతో 89 పరుగుల చేసి నాటౌట్‌గా నిలిచాడు.మొదట నిలకడగా ఆడిన డివిలియర్స్‌ ఆఖరి మూడు ఓవర్లలో పంజాబ్‌ బౌలింగ్‌ను వూచకోత కోశాడు.బంతులు ఎక్కడ వేసినా వేటాడి మరీ సిక్సర్లు బాదాడు.
పదిహేడో ఓవర్‌ ఆఖరి బంతికి సిక్సర్‌ బాది హాఫ్‌ సెంచరీ పూర్తి చేసిన డివిలియర్స్‌ ఆ తరువాత మరింత విజృంభించాడు.అతడు బాదే సిక్సర్లను చూడడం తప్ప ఏమి చేయలేకపోయాడు పంజాబ్‌ కెప్టెన్‌ మాక్స్‌వెల్‌. దీంతో 68 పరుగులు వద్ద నాలుగవ వికెట్‌ కోల్పోయిన బెంగళూరు ఇన్నింగ్స్‌ ముగిసే వరకు మరో వికెట్‌ చేజార్చు కోలేదు.స్టువర్ట్‌ బిన్నీ 20 బంతులు ఆడి 18 పరుగులతో నాటౌట్‌గా నిలిచి అజేయమైన అయిదవ వికెట్‌కు 80 పరుగుల విలువైన భాగస్వామ్యం నెలకొల్పాడు. మన్‌దీప్‌సింగ్‌ 34 బంతులు ఆడి 1 బౌండరీ,1 సిక్సర్‌తో 28 పరుగులు చేసి విలువైన ఇన్నింగ్స్‌ ఆడాడు.పంజాబ్‌ బౌలర్లు వరుణ్‌ అరోస్‌ 2 వికెట్లు,అక్షర్‌ పటేల్‌,సందీప్‌శర్మ ఒక్కొక్కరు ఒక వికెట్‌ తీసుకున్నారు.
నిలదొక్కుకున్న ఓపెనర్లు రాయల్‌ చాలెంజర్స్‌ బెంగళూరు తరువాత బ్యాటింగ్‌కు దిగిన కింగ్స్‌ ఎలెవన్‌ పంజాబ్‌కు చెందిన ఓపెనర్లు నిలదొక్కుకున్నారు.ఓహ్రా 21 బంతులు ఆడి 4 బౌండరీలు,1 సిక్సర్‌తో 34 పరుగులు చేసి మిల్స్‌ బౌలింగ్‌లో ఎల్‌బిడబ్ల్యూ అయ్యాడు.మరో ఓపెనర్‌ అమ్లా 38 బంతులు ఆడి 4 బౌండరీలు,3 సిక్సర్లతో 58 పరుగులతో నాటౌట్‌గా నిలిచాడు.ఇక పటేల్‌ 6 బంతులు ఆడి 1 సిక్సర్‌తో 9 పరుగులు చేసి చాహల్‌ బౌలింగ్‌లో ఔటయ్యాడు.మాక్స్‌వెల్‌ 22 బంతులు ఆడి 3 బౌండరీలు,4 సిక్సర్లతో 43 పరుగులు చేసి నాటౌట్‌గా నిలిచాడు.దీంతో కింగ్స్‌ ఎలెవన్‌ పంజాబ్‌ 14.3 ఓవర్లలో 2 వికెట్ల నష్టానికి 150 పరుగులు చేసింది.